liefde Archives - The Word for Today
'n Vader se seën (1)
Hebreërs 11:20 NLV
Elke kind benodig sy/haar vader se seën en elke pa moet woorde van seën oor hulle spreek. Toe Isak sy seuns geseën het, het hy met Godgegewe outoriteit gepraat, nie uit sentiment of voortrekking nie. Volgens die Hebreeuse gebruik het 'n pa se seën die volgende bestanddele bevat: 1) 'n Betekenisvolle aanraking. "Jakob het nader aan sy pa gaan staan. Isak voel toe aan hom… Toe sê Isak: 'Kom nader en soen my, my seun'" (Genesis 27:22, 26 NLV). 'n Vader se seën het ingesluit dat die pa sy hande op die kind lê, 'n soen en 'n omhelsing van liefde en aanvaarding. Jesus het ook die belangrikheid hiervan besef: 'Toe het Hy sy arms om die kindertjies gesit, sy hande op hulle koppe gelê en hulle geseën' (Markus 10:16 NLV). Sulke uitdrukkings van liefde seën steeds jou kinders se harte wanneer hulle dit van jou ontvang, Pa! 2) Woorde van liefde. Voordat Isak vir Jakob geseën het, het hy vir hom gesê, '…Die reuk van my seun is die geur van die veld wat die Here geseën het' (Genesis 27:27 NLV). Vir die stadsbewoner mag hierdie woorde dalk vreemd klink, maar nie vir Isak se seuns nie. Isak, wat lief was vir die natuur, het inderwaarheid gesê, 'Dis my seun – 'n seun van die veld, 'n jagter, 'n man soos sy pa!' Hy kon nie beter woorde wat sy liefde bevestig het, vir sy seuns gesê het nie. Pa, maak seker dat jou woorde nie afbrekend of onsensitief is nie; spreek woorde wat sê, 'Ek is lief vir jou, ek glo in jou, ek is trots op jou en ek sal altyd daar wees vir jou.'
Sielskos: Eks 1-3; Luk 24:45-53; Ps 51; Spr 25:23-25
Moenie te gou oordeel nie
1 Korintiërs 4:5 NLV
Vooroordeling veroorsaak dat jy mense wat nie dit wat jy glo onderskryf nie, as vyande sien. Jy ken prysenswaardige kwaliteite aan die sirkel waarin jy beweeg en negatiewe kwaliteite aan diegene buite hierdie sirkel toe. Dis nie wat Jesus gedoen het nie. Hy het vriende met sondaars en uitgeworpenes gemaak – sonder om wie Hy was in gedrang te bring, of om hulle leefstyl goed te keur. Die Bybel waarsku ons daarteen om vooroordelend te wees en herinner ons dat 'Hý… die motiewe van ons harte aan die lig [sal] bring' (vers 5 NLV). Hy is die enigste een wat bevoeg is om '…ons diepste motiewe en oorwegings oop [te vlek]' (Hebreërs 4:12 NLV). As jy dus geneig is om '…vinnig [te] wees om te sê die een ding is sleg of die ander ding is goed…' (1 Korintiërs 4:5 DB), is hier iets om te oordink: 1) Erken jou vooroordelings. Maak 'n lys van al die mense wat jy nie as vriende tel nie, mense wat jy uit jou pad gaan om nie 'n verhouding mee te hê nie en begin om hulle lief te hê deur jou '…optrede, en met opregte bedoelings' (1 Johannes 3:18 NLV). 2) Verloor die masker. Kyk in jou hart en vra jouself af wat dit van die ander persoon is wat jou pla. 3) Leer die ander persoon ken. Paulus het gesê, '…Ek het my met almal vereenselwig om sodoende tog sommige tot redding te bring' (1 Korintiërs 9:22 NLV). Jy sal ontdek dat die krag van jou gedagtes dinge kan belemmer, mislei en dit verander in iets wat dit nie is nie. Jy sal dan ook 'n beter kans hê om ander mense vir Christus te wen, omdat 'Liefde nie iets is wat mens kan opgebruik… nie…' (1 Korintiërs 13:8 NLV).
Sielskos: Heb 11:23-28; Eks 3:1-22; Eks 33:7-23; Eks 34:29-35
Kies die regte benadering
Spreuke 17:27 NLV
Dis nie genoeg om die regte antwoorde te hê nie; jy het die regte benadering nodig. Goeie idees en raad word gemors wanneer jy dit by mense se kele afdruk. Wysheid beteken om die regte ding, op die regte tyd, op die regte manier te sê. 'Iemand wat kennis het, praat nie baie nie. Iemand met insig bly kalm.' Jou pogings om iemand te help verander sal misluk, of erger, hulle wegstoot, tensy jy hulle met liefde en nederigheid benader. Die meeste mense weet reeds wat hulle probleem is. Die kans is goed dat hulle al 'n rukkie daarmee worstel en diep binne-in hulle wil hulle beter doen. 'Mooi woorde is soos heuning; dit is goed vir die gees en bevorderlik vir sy lewe' (Spreuke 16:24 NLV). Jesus het gesê, 'en julle sal begryp wat die waarheid beteken, en die waarheid sal julle vrymaak' (Johannes 8:32 NLV). As mense dus nie die waarheid op die manier wat jy dit deel wil aanvaar nie, is die probleem dalk deels joune. Die voormalige Amerikaanse Senaat Kapelaan, Richard Halverson, skryf: 'Jy kan jou idees aan mense as koeëls of as sade aanbied. Jy kan hulle skiet of hulle saai. Idees wat as koeëls gebruik word maak inspirasie en motivering dood. Idees wat as sade gebruik word skiet wortel, groei en dra vrugte in die lewe waarin hulle geplant is. Daar is egter 'n risiko hieraan verbonde: Sodra dit deel word van die persoon waarin dit geplant is, sal jy waarskynlik geen krediet vir jou oorspronklike idee kry nie. As jy egter gewillig is om sonder die krediet klaar te kom, sal jy 'n groot oes hê.' Die woord vir jou vandag is dus: Kies die regte benadering.
Sielskos: Hand 22-23; Mark 5:11-20; Ps 144:9-15; Spr 11:12-13
Bewys genade, want jy sal dit self nodig kry!
Galasiërs 2:21 NLV
Terwyl genade nie vir ons 'n lisensie gee om te lewe net soos ons wil nie, veroorsaak ons ongekende skade wanneer ons ander veroordeel wanneer hulle nie volgens ons standaarde optree nie. Chuck Swindoll skryf: 'Wettisisme versprei 'n verlammende gif, verblind ons oë en wek trots in ons harte op. Liefde word deur 'n verstandelike kontrolelys, waaraan ander mense verwag word om te voldoen, oorskadu. Voor jy tot die gevolgtrekking kom dat jy nie hieraan skuldig is nie, oorweeg bietjie jou reaksie die volgende keer wat jy 'n gelowige ontmoet wat nie soos jy dink, optree of aantrek nie. Selfs wanneer jy dink dat jy gesofistikeerd genoeg is om jou ware gevoelens te vermom, kom dit tog in jou houding na vore.' Jesus het gesê, 'Hou op om ander te oordeel, en julle sal nie geoordeel word nie. Hou op om ander te kritiseer, en julle sal nie gekritiseer word nie. As julle ander vergewe, sal julle vergewe word' (Lukas 6:37 NLV). 'n Vooroordelende Christen tree op asof hulle lig helderder sal skyn as hulle iemand anders se lig doodblaas. Dit werk nie so nie. Paulus skryf, '…As dit moontlik was om deur God vrygespreek te word deur die wet te onderhou, het Christus mos verniet gesterf!' Jy vra, 'Maar wat as iemand die pad byster raak, of met opset sondig?' Die Bybel sê, '…wanneer iemand iets doen wat verkeerd is, moet julle wat deur die Gees gelei word, daardie persoon nederig reghelp. Wees baie versigtig dat jy nie ook versoek word nie' (Galasiërs 6:1 NLV). Wanneer jy dit op jouself neem om ander te veroordeel, weier jy hulle dieselfde genade wat jy dalk mag nodig kry voor die dag verby is.
Sielskos: 2 Kon 16:1-18:16; Matt 24:29-51; Ps 26; Spr 7:26-27
Moenie toelaat dat slegte nuus jou blydskap steel nie (3)
Psalm 89:16 NLV
Ja, sekere dele van ons kultuur het vyandig teenoor die Christelike geloof geword. Die populariteit van films wat op geloof gebaseer is, het Hollywood die laaste paar jare egter onkant gevang. Terselfdertyd ontvang gewilde Bybelse onderwysers net soveel aandag op sosiale media soos sekulêre bekendes soos Katy Perry en Lady Gaga. Die hoeveelheid Christelike inhoud op Youtube is verbysterend. Kom ons bly ingelig en betrokke by die kultuur rondom ons, sodat ons hulle vrae kan beantwoord. Kom ons hou ook ingedagte dat Jesus gesê het, '…Op hierdie rots sal Ek my kerk oprig, en al die magte van die hel sal dit nie oorwin nie' (Matteus 16:18 NLV). God sit steeds op die troon. Die laaste boek in die Bybel herinner ons dat wanneer dit tyd vir Jesus is om terug te keer, Hy as oorwinnaar sal terugkeer. Al sy vyande sal voor Hom kniel en sy heerskappy erken. 'Daarom het God Hom ook tot die hoogste posisie verhoog en aan Hom die Naam gegee wat belangriker is as elke ander naam. So sal by die noem van Jesus se heerlike Naam elke knie… buig, en elke tong sal erken: 'Jesus Christus is Here!'…' (Filippense 2:9-11 NLV). God het jou geroep om in bonatuurlike vrede, liefde en vreugde te leef. As sy verloste kind, is jy die burger van 'n ander koninkryk: God se koninkryk op aarde. Wil jy weet hoe dit alles gaan eindig? '…Die koninklike heerskappy oor die wêreld behoort nou aan ons Here en sy Christus, en Hy sal as koning heers vir altyd' (Openbaring 11:15 NLV). Wil jy weet wat jou lotsbestemming is? Dink net aan die opwinding van ondersteuners wie se span nou net die sokker wêreldbeker of die Currie Beker gewen het – dis ons!